Elin Agdestein

Elin Rodum Agdestein (født 1957) er en norsk politiker (H). Hun var stortingsrepresentant for Nord-Trøndelag fra 2013 til 2021.

 Familiebakgrunn og yrkesliv 
Hun vokste opp i Steinkjer. Hun er datter av Fredrik Christian Rodum, som i 1956 etablerte maskinforretningen Høy & Rodum, og hans kone Randi, født Floan, som hadde et langvarig engasjement for NKS.

Hun giftet seg i 1986 med lege og spesialist i allmennmedisin Sjur Agdestein; han er bror av sjakkspillerne Espen og Simen Agdestein.

Hun er utdannet ergoterapeut og hadde praksis ved NKS’ treningssenter for funksjonshemmede barn i Levanger og ved flere sykehus på Østlandet. Hun var kommuneergoterapeut i Namdalseid fra 1985 til 1988, ledende ergoterapeut ved Namdal sykehus fra 1987 til 1989 og ledende ergoterapeut i rehabiliteringstjenesten i Steinkjer kommune fra 1991 til 1994.

Hun har senere arbeidet som konsulent. Hun var styreleder og daglig leder ved Steinkjer montessoriskole og barnehage, som ble etablert i 2003/2004, og prosjektleder for etableringen av Steinkjer medisinske senter i 2006/2007.

 Politisk arbeid 
Elin Agdestein ble første gang valgt inn i Steinkjer kommunestyre i 2003. Hun ble medlem av formannskapet og leder for Høyres kommunestyregruppe etter valget i 2007. Hun var også medlem av Nord-Trøndelag fylkesting fra 2009 til 2013 og leder for Høyres fylkestingsgruppe etter valget i 2011.

Agdestein var fylkesleder i Nord-Trøndelag Høyre fra 2012 til 2016.

Agdestein var Høyres 1. vara til Stortinget fra Nord-Trøndelag i perioden 2009–2013. Ved stortingsvalget i 2013 ble Agdestein valgt inn, som den første Høyre-representanten på distriktsmandat fra Nord-Trøndelag på 20 år. Hun ble gjenvalgt i 2017, men tapte mandatet i 2021.

Agdestein satt den første valgperioden i Stortingets utenriks- og forsvarskomité, den andre i Stortingets finanskomité.

I 2023 ble Elin og datteren Christine Agdestein valgt inn i Steinkjer kommunestyre. Elin Agdestein ble leder i planutvalget, og fra 2024 til 2025 var hun varaordfører, så lenge datteren hadde permisjon fra sine folkevalgte verv.

 Referanser 

 Eksterne lenker 



Kategori:Stortingsrepresentanter fra Høyre
Kategori:Stortingsrepresentanter for Nord-Trøndelag
Kategori:Stortingsrepresentanter 2013–2017
Kategori:Stortingsrepresentanter 2017–2021
Kategori:Høyre-politikere i Nord-Trøndelag
Kategori:Lokalpolitikere i Steinkjer
Kategori:Norske ergoterapeuter
Kategori:Personer fra Steinkjer kommune